แบงก์หืดจับขาใหญ่คืนเงินกู้
ลูกค้ารายใหญ่แห่คืนหนี้ธนาคาร ทำสินเชื่อหดตัวหนัก 8 เดือนโตต่ำกว่าเศรษฐกิจ
9 ก.ย. 2558

ลูกค้ารายใหญ่แห่คืนหนี้ธนาคาร ทำสินเชื่อหดตัวหนัก 8 เดือนโตต่ำกว่าเศรษฐกิจ
นายชาญศักดิ์ เฟื่องฟู กรรมการรองผู้จัดการใหญ่ ธนาคารกรุงเทพ เปิดเผยว่า แนวโน้มการปล่อยสินเชื่อรายใหญ่ในปีนี้คาดว่าจะเติบโตต่ำกว่าเป้าหมาย เนื่องจากลูกค้ามีการคืนเงินกู้เป็นจำนวนมากเพื่อลดภาระดอกเบี้ย
ทั้งนี้ สินเชื่อรายใหญ่ของธนาคารพาณิชย์มักจะขยายตัวไปในทิศทางเดียวกับเศรษฐกิจ หากคาดว่าอัตราการขยายตัวผลิตภัณฑ์มวลรวมในประเทศ (จีดีพี) จะเติบโตได้ 3% สินเชื่อรายใหญ่ก็จะขยายตัวในระดับเดียวกัน แต่สถานการณ์เศรษฐกิจไม่ปกติทำให้ลูกหนี้ปิดบัญชีเร็วขึ้น
“สินเชื่อรายใหญ่ตั้งแต่ต้นปีที่ผ่านมา เติบโตจากสินเชื่อหมุนเวียนเป็นหลัก ในกลุ่มธุรกิจส่งออกที่ได้รับผลบวกจากค่าเงินบาท และท่องเที่ยวที่ยังพอไปได้ ด้านสินเชื่อเพื่อการลงทุนมีน้อย เนื่องจากผู้ประกอบการรอความชัดเจนโครงการลงทุนของรัฐบาล”นายชาญศักดิ์ กล่าว
อย่างไรก็ตาม มีข่าวดีจากกระทรวงคมนาคมที่จะเร่งรัดโครงการลงทุน 17 โครงการ โดยจะเริ่มเปิดประมูล 4 โครงการในปีนี้ ซึ่งจะส่งผลดีต่อความต้องการสินเชื่อของธนาคารด้วย แต่การเบิกใช้สินเชื่ออย่างชัดเจนจะไปเห็นผลในช่วงต้นปีหน้า ซึ่งขณะนี้เห็นสัญญาณลูกค้าเตรียมความพร้อมรอรับทีโออาร์โครงการลงทุนของรัฐ
นายชาญศักดิ์ กล่าวต่อไปว่า บริษัทใหญ่มีฐานการเงินเข้มแข็ง ใช้แหล่งเงินหลายแหล่ง ทั้งทุนตัวเอง หุ้นกู้ ไม่ได้ใช้แค่สินเชื่อ เมื่อความต้องการเงินกู้น้อยจึงมีเงินคืนเข้ามาก้อนใหญ่ แต่หากรัฐเริ่มลงทุน เอกชนก็จะเบิกสินเชื่ออีกครั้ง แต่ช่วงนี้ธุรกิจที่เบิกใช้สินเชื่ออยู่ก็มี เช่น พลังงานทางเลือก
ส่วนภาพรวมตลาดอสังหาริมทรัพย์ที่ยังชะลอตัว สำหรับลูกค้าของธนาคารมีการปรับตัวมาตั้งแต่ปีที่แล้ว โดยหันไปเน้นตลาดและทำเลที่ยังมีความต้องการอยู่ เจาะลูกค้าเฉพาะกลุ่มที่มีกำลังซื้อสูง ส่วนคอนโดตามแนวรถไฟฟ้าแม้ทำเลดี แต่มีปริมาณมาก คาดว่ายอดขายจะคึกคักเมื่อรถไฟฟ้าเสร็จ
ทั้งนี้ หนี้ที่ไม่ก่อให้เกิดรายได้ (เอ็นพีแอล) ของลูกค้ารายใหญ่ไม่น่าเป็นห่วง ยังอยู่ในระดับต่ำ แต่ธนาคารไม่ได้นิ่งนอนใจ โดยยังติดตามลูกค้าอย่างใกล้ชิดว่าได้รับผลกระทบจากภาวะเศรษฐกิจโลกที่ชะลอตัวหรือไม่ โดยเฉพาะผู้ประกอบการในกลุ่มส่งออกและสินค้าโภคภัณฑ์
ก่อนหน้านี้ นายสมคิด จาตุศรีพิทักษ์ รองนายกรัฐมนตรี กล่าวว่า ในช่วง 3-4 เดือนจากนี้ไป ฝ่ายเศรษฐกิจและกระทรวงการคลังจะออกไปโรดโชว์เพื่อดึงนักลงทุนต่างชาติให้เข้ามาลงทุนในไทย รัฐบาลจะขับเคลื่อนเศรษฐกิจทั้งภาพใหญ่และฐานราก